**Kata Pasambahan dalam *Manjapuik Marapulai***

Dari : Kamaludin

*Ooo sutan..*

*kato sapatah ka sutan*

*Apolah nan ambo imbauan kasutan*

*Basiang ateh tumbuh mamandang ateh rupo-rupo*

*Tumbuah sarupo kini kalau mbo liek ili jo mudik di pandang kiri jo kanan*

*Mungkin lah gak cujuik mbo pandangi*

*Lah bak papatah urang juo, biduak lah langkok jo pandayuang kappa lah serak dek muatan*

*Batanyo panumpang kanan kodoh alah ka mungkin di laian*

*Sabab baa lah dek baitu, adoh nan maraso dalam ati taguriah dalam kiro-kiro*

*Kata sabuah nak manyabuik, kabanaran raso nak mangatangahan,*

*Alah ka mungkin ambo sampaian*

Jawab rang mando pangka 1

*Alah sampai tu sutan...*

*Sapanjang parundiangan sutan nan taradok kapado ambo,*

*Di danga lai baik buni di pandang alah elok rupo, itu lah kato sabananyo*

*Tapi samantang pun baitu pihak di badan diri ambo*

*Lompek salompek kato tibo ambu sa ambu kato sampai ala wu alam panangguangan*

*Dek sulik bamain budi senjang babaliak kanan bana dalam bana paham kok tibo*

*Nak nyo manyanang dalam ati nak manyajuk dalam kiro-kiro*

*Rancak dipakai kato bana elok di turuik kato adat banamo adat nan kawi*

*Urang tuo sabuah hokum pangulu saundang-undang ulama samo sakitap*

*Nak nyo saikek sabarumbuang nak satali sajinjiangan, bato nyo kini nangko*

*Dek kami adoh baduo jo batigo di hadapan ninik mamak, mbo bao kato baiyo jalan bamolah lai kasaba sutan manati*

Jawab si Alek 1

*Lah tumbuah pangana dari sutan nak mambao kato baiyo jalan bamolah*

*Dibao kato kanan rapek mancari bulek nan sagoloang picak nan salayang, itu lah kato sabananyo, lah susunan adat jo limbago lah kandak undang sungguh-sungguh*

*Dek adat tasuruh bana, muju batimpo jo nan elok, tuah lah lalek di nan manang*

*Sipat mananti molah kami usah nan usah lamo bana,*

*Dicabiak sirih saalai di gatok pinang batanti sari nyo naik ka mungko,*

*Lah manuruik adat nan bapakaicupak tatagak lah baisi saba mananti molah ambo*

*Sekian sambah pado sutan*

Jawab rang mando pangka 2

*Dek ambo rundiang sabuah nan ambi tunggu kato sapatah nan ambo nanti*

*Nyato lah gugu dari tampuak lah jaleh sakah dari dahan, mbo palalu sutan aa..*

Rang mando pangka mambao kato baiyo

*Ooo.. sutan, kasutan pulo imbauan ambo aah*

*Apolah nan ambo imbauan ka sutan, lah manitah pulo sagalo alek nan datang kapado kito, selah nan bapangka karajo nan bapokok. Buni lah samo kito danga rupo lah samo kiyo pandang, tantangan karajo iko kini, alah ko ka mungkin kito mulai*

*Itu nan ambo imbauan ka sutan*

Mambao baiyo ka mamak

*Oo mak, kamamak pulo kato sapatah*

*Apo lah nan ambo imbauan kapado mamak, lah manitah pulo sagalo alek nan datang kapado kito selah nan bapangka karajo nan bapokok, rupo lah samo kito caliak buni lah samo ito danga, apolah buni kito danga, pihak kapado alek nan datang*

*Lah nak manyabuik nan taraso dek ati nan takalang dek lidah*

*Yo bapandapek mamak tantang itu*

Jawab mamak pangka 1

*Lah sampai tu sutan, sapanjang parundiangan sutan nan taradok kapado ambo*

*Kalau mbo simak makna kato di silau makna ranji baa lah buni nan tadangga*

*Lah manitah pulo sagalo alek nan datang kapado kito selang nan bapangka*

*Karajo nan bapokok baa lah buni nan tadangga, lah nank manyabuik nan taraso*

*Dek ati nan takalang dek lidah, kan baitu bana parundiangan sutan, itu lah kato sabananyo*

*Pihak didiri badan ambo lah bak saminsa ujan labek, curah nan bukan alang-alang*

*Danau panuah padang malimpah cai lah bumi manangguangan*

*Dek sulik kamari bedo dek senjang kamari antah lah taguluang nan daulu kini lah pasi*

*Pangiraian sulik ambo mangambang surang, bato nyo kini nangko*

*Dek gunuang putaran angin dek taluk putaran kapa, dek kami adoh baduo jobatigo*

*Kato surang dibulati kato basamo di paiyoan*

*Mbo bao kato jo mupakat, mananti sutan sakutiko*

Mamak memulangkan kato ka rang mado 2

*Oo sutan sapanjang parundiangan sutan tadi, nan taradok kapado ambo*

*Lah mbo paiyo patidoan lah mbo cari kato jo mupakat*

*Bulek lah jantuang dek kalupak bulek lah ai di pambuluh bulek kato jo mupakat*

*Sapanjang parundiangan sutan tadi, yolah cukuik samparononyo*

Jawab rang mando pangka 3

*Alah sampai tu mak.. sapanjang parundiangan mamak nan taradok kapado ambo*

*Alah lah janiah bak dibasuah alah lah tareh bak ditampih, mangkonyo kini nangko*

*Dek paneh barasa hujan bapuhun.. mbo pulangan ka asa nyo mak aah*

Rang mando menghadap ke alek 4

*Ooo sutan..*

*Sapanjang parundiangan sutan tadi nan taradok kapado ambo*

*Lah mbo bao kato baiyo jalan bamolah, mancari bulek nan sagoloang picak nan salayang, tantangan kato kamanjawek tibo sambah mamulangan tibo juo di badan diri ambo*

*Sapanjang parundiangan sutan tadi , dek ambo indak takirim takirim tatikam jajak doh, mbo kirim jajak lipu di titik batang kok gali di sabuik namo kok batuka ujuangnyo sajo ambo japuik*

*Sapanjang parundiangan sutan tadi*

*Lah ado nan taraso dalam ati tagurih dalam kiro-kiro, kato sabuah nak manyabuik kabanaran raso nak mangatahan , kan baitu bana kato sutan tadi tuaa..*

*Ndak lai, dek guruh lah badantam-dantam dek kilek lah barapi-rapi, gabak diulu tando kaujan cewang dilangik tando kapaneh*

*Dek ombaknyo lah sutan dabuan pasi nak samo kito liek*

*Lah patuik sutan sampaian, mandangan kami baritonyo..*

*Sekian sutan..*

Jawab alek 2

*Lah sampai tu sutan, mandanga parundiangan sutan sanang rasonyo dalam ati sajuak dalam kiro-kiro, lah jaleh gugu dari tampuk lah nyato sakah dari dahan*

*Insyaallah mbo sampaian*

*Apolah nan manjadi buah kabanaran dek kami kini nangko,*

*Sapihak dek kami ko nan datang, dek awak kato nan sapatah tagak dek undang nan sakali, umanat bapagang taguh pitaruh baganggam arek*

*Tibo du janji batapati ikara lai baunyian*

*Lah tibo kami disiko tibo sarato jo adatnyo, pihak kapado urang disiko*

*Urang nan arif bijak sano, tau dek ereang dengan gendeang mamakai paham rabah tagak, bananti jo tirai nan talabuh sarato lapik nan tabantang sarato daman an basalai, sapihak dek kami ko nan datang*

*Bajalan babuah bateih malenggang babuah tangan, mambao tando jo barupo babungkuih jo kadoik merah, ibarat kapa kabalai*

*Biduk lah langkok jo pandayuang kappa lah serak jo muatan, lah marapek cando kalabuhan, kmaa ko kami kaba sauh*

*Sekian sambah pado sutan..*

Jawab rang mando pangka ka alek 5

*Lah sampai tu sutan, sapanjang parundiangan sutan nan taradok kapado ambo*

*Kalau mbo simak makna kato di silau makna ranji ba,alah buni nan tadangga*

*Bidul lah langkok jo pandayuang, kappa lah barek jo muatan, lah lah marapek cando kalabuhan kama ko kami kaba sauh, kan baitu bana kato sutan tadi*

*Ndak doh dek sutan, nagari ko kan bapaga undang, koroang bapaga buek tiok lasuang*

*Baa ayam gadang salah tampuh bulih diambek, batanyo dek kami kini nangko*

*Nan tinggi tampak jauh nan ampiang joloang tasuo lai lo arif bijak sano, badi pulo*

*Patuik bamungkin, tantangan kato kamanjawek tibo di pambaoan kamanarimo*

*Nak sampai juluk kabuah, nak tibo jambo di batang tumah..*

*Sampaian kamamak*

*Kapalo warih kami sutan*

Jawab alek 3

*Lah sampai tu sutan, mandanga parundiangan sutan sanang rasonyo dalam ati*

*Sajuk di dalam kiro-kiro, kok jauh lah batunjuak’an ampiang lah batokok’an*

*Alhamdulillah dek ambo kajawek nyo, bato nyo kini nangko*

*Nak jan lamo batang tasanda, pucuk nan jan malayuri, tuah karajo bakakok*

*Tuah kato kadi sampaian..*

*Ka ambo palalu komah sutan aa..*

Alek menghadap ke ninik mamak 4

*Baa mak, lah tibo kami mak.. ko baitu ko mah mak aa*

*Sasuai juo bak papatah mamak, bajalan babuah bateih malenggang babuah tangan*

*Mambao tando jo barupo babungkuih jo kadoik merah*

*Simbah singkok molah dek mamak, kok kurang kecek’an ganok kok senteang samo di bilai*

*Sekian sambah pado mamak..*

Jawab mamak ka alek 2

*Lah sampai tu sutan..*

*Sapanjang parundiangan sutan nan taradok kapado kami*

*Lah bagondoang sutan kamari tibo dirumah tanggo kami*

*Lah naik ka ateh rumah duduk di lapik nan tabantang di bawah tirai nan talabuah*

*Sarato daman an basalai, dek bajalan babuah bateih malenggang babuah tangan*

*Mambao tando jo barupo babungkuih jo kadoik merah*

*Simbah singkok molah dek kami, kok kurang kecek’an ganok kok senteang samo dibilai*

*Kan baitu bana kato sutan tadi tu aa.. ndak ado dek kami adoh baduo jo batigo*

*Elok kato balega buni elok sirih lega carano*

*Mbo bao kato baiyo, mananti sutan sakutiko*

Mamak memulangkan kata ke si alek 3

*Sutan.. sapanjang parundiangan sutan tadi nan taradok kapado kami*

*Lah babao kato baiyo jalan bamolah, lah kami lapeh pandang ili mudik*

*Pandang jauh kami layangan pandang ampiang kami tukik’an*

*Tantangan sirih sirih nan katangah, iyo lah cukuik samparono indak ado salah jo siliknyo*

*Pihak kapado kami kini nangko, alah sauju salapeh salalah sakaja*

*Satanai salatak’an lah sapakat kami manarimo, kami tarimo elok-elok*

*Kami ganggam jo tapak tangan, manuruik adat jo pusako*

*Alah kasanang ati sutan, pulang sambah pado sutan..*

Jawab alek mamanggia ka mamak 5

*Lah sampai tu mak.. sapanjang parundiangan mamak itulah kato sabana nyo..*

*Kato batiru batuladan aluran sarak nan bapakai lah kato adat nan babaco, di hukum fiil*

*Dengan undang kato lah tibo di alu nyo, tagolek tunggu taguliang batang golek lah*

*Tibo di nan data, kok taganang lah mamak ilian ba agih baulu babari bamuaro*

*Lah sanang bana hati kami, bato nyo kini nangko lah bak papatah mamak juo*

*Dari kaluak ka koto lua*

*Nak taruih kakampuang jao*

*Lah cukuik rasuk jo palanca*

*Tingga dek tukang bakarajo*

*Lah bakukuk ayam birungu*

*Barengge ateh pagaran*

*Pambaoan kok alah batarimo*

*Sirih pinang mintak dimakan..*

*Sagitu pintak dari kami, pulang sambah mak..*

Jawab mamak

*Alah sampai tu sutan.. sapanjang parundiangan sutan nan tardok kapado kami*

*Dek ambo indak kaba kirim batikam jajak doh ujuang nyo sajo ka ambo sambah*

*Baa alah buni nan tadangga, pambaoan kok lah batarimo, sirih pinangmintak dimakan*

*Kan baitu bana pamintak’an sutan*

*Itu lah kato sabananyo, tapi smantang pun baitu, sasuai juo bak kato-kato sutan*

*Nagari bapaga undang, koroang bapaga buek tiok langsuang baa yang gadang*

*Salah tampuah buliah diambek, bato nyo kini nangko, tantangan sirih nan kaba makan*

*Pulanagan lah ka iduik bapadok ganggam bauntuk*

*Adok’an lah ka uruang sumando kami sutan*

Jawab alek ke mamak 6

*Alah sampai tu mak.. sapanjang parundiangan mamak tu*

*Tantangan sirih nan katangah, iduik bapadok ganggam bauntuk, lah tauntuk pulo ka urang*

*Sumando ndak dohlai dek tuah karajo bakakok tuah kato kabasampaian*

*Mbo palalu mak aa.*

Jawab alek ka rang mando pangka

*Ooo sutan lah tibo sirih kami sutan, kok iyo alah sirih tou mintak di pareso sutan*

*Kok kurang kecek’an gano kok senteng samo dibilai*

*Nan sirih tou mintak dimakan sutan..*

*sagitu permintak’an dari ambo sutan..*

jawab rang mando pangka ka alek

*lah sampai tu sutan..*

*parundiangan sutan nan taradok kapado kami*

*tantangan sirih ka tangah, mintak di pareso tarimo mintak di makan*

*kok kurang kecek’an gano senteang samo dibilai, kan baitu bana kato sutan*

*kok didanga lai baik buni di pandang alah elok rupo*

*tapi samantang pun baitu, dek kami adoh baduo jo batigo, kato surang di bulati*

*kato basamo di paiyoan mbo ela kato jo mupakat mananti sutan sakatiko..*

Rang mando mambao baiyo

*Ooo sutan kasutan pulo imbauan ambo..*

*Apolah nan manjadi buah imbauan dek ambo kasutan*

*Basiang ateh tumbuh mamandang ateh rupo, tumbuh sarupo iko kini*

*Tantangan sirih kan katangah, mintak di pareso dek kito selang nan bapangka*

*Karajo nan bapokok, bato nyo kini nangko, kok kato kan biaso bajawek sambah biasp bapulangan, tantangan kato kamanjawek tibo sambah mamulangan rancak di sutan*

*Tiboee..*

*Ndak doh sutan dek paneh nan barasa ujan nan bapuhun mbo pulangan ka asanyo*

*Sutan aa..*

Rang mando mamulangan kato ka alek

*Sutan sapanjang parundiangan sutan tadi nan taradok kapado ambo*

*Lah mbo bao kato baiyo jalan bamolah*

*Lah dapek bulek nan sagoloang picak nan salayang, tantangan kato kamanjawek tibo sambah mamulangan tibo juo di badan diri ambo*

*Sapanjang kato sutan tadi, nan tauntuk kapado kami itulah kato sabananyo*

*Sirih sahalai nan dicabik, pinang sadidi nan di gatok, gambi sabuah nak di pipi*

*Sadah di cupu nak di balik, sirih sakapu nak di kunyah, kan baitu bana kato sutan tadi tuuah, tapi samantang pun baitu, nan marusuah nan maibo nan mangamang hati kami*

*Sirih mano sutan bali, pinang dimano sutan ambik, gambi dimano sutan gampo*

*Sadah dimano rang manjua, timbakau dimano nan batanam*

*Cubo tarang kan pado kami, nak sanang dalam hati sajuk dalam kiro-kiro*

*Pulang sambah pado sutan..*

Jawab alek ka urang mando

*Lah sampai tu sutan..*

*Sapanjang tanyo sutan tadi, itu lah kato sabananyo*

*Bialah ambo bari tarang, danga dek elok-elok*

*Tantangan sirih pinang kami awai jo mulokadisabuik sirih karakok kuniang aia*

*Tumbuh dibawah simarunggai, aka manyala di pamatang malilik kayu jati manyala*

*Kabungo tanjuang mamanjek kabatang pudiang, jatuah sularo dek tagoyang*

*Aluran sirih nan tasabuik, mulo sapaham lai sauku, pintak nak samo kabalaku*

*Nan tigo paundang urang, nan jauh balapeh surek nan ampi bacabiak’an sirih*

*Nan ampek paisi carano lah tibo di mungko sutan*

*Kok aa nyo pinang sutan tanyoan, pinang banamo dasun tongga, tumbuh nyo di kida rumah*

*Antaro paserak jo paseroang, tingka surambi bilik dalam tinggi nan indak tinggi amek*

*Lah tuo tupai mamanjek alun sampai kabuahnyo*

*Dicaliak pinang sadang mamayang dibungkuih jo cindaai aluih di lilik banang suto*

*Lah tujuh cindai nan abih sagumpahan banang nan lusuh baru lah pinang kuning aia*

*Baniek kami nak ma ambiak, kok di juluk galah ndak sampai di panjek batangnyo licin*

*Bapiki kami raso itu, tibo pikiran dari nabi datang pitunjuk dari tuhan, di sarau angin nan dareh datang lah ribuik dari ilitibi badai dari gunuang awan bagumpa dari ateh*

*Kabuki baguluang kabuah nyo jatuh batandan pinang mudo*

*Satandan katanah data*

*Satandan ka luhak agam*

*Sasapih ka limo puluh*

*Sabuah dapek dek kami*

*Sadidih sampai ka sutan, nan talatak dalam carano*

*Kok timbakau sutan tanyoan, timbakau cando rang piobang, limpasi sungai baringin*

*Nan baparak ka parak rajo bakabun kaladang ninik, ditanam di tanah sirah*

*Dek muju indak manabeh malang tanaman kurang tumbuh*

*Diracik jo ujuang sakin, diampai jo cindai panjang tujuh di jamu ka bilik dalam*

*Di ambun ka ruang tangah, aluih raciknyo bak banang suto*

*Tukang sampaian dari lawik, tak maisok nan maisok salah uruik di mabuknyo,*

*Kalau gambit guan tanyoan, gambi rang tambun sari lamak, satahun dalam gumpalan*

*Elok pahamnyo ninik mamak,kandak nan mudo ndak batahan*

*Kok aanyo sadah kapuran, inyo lah sadah dari balik*

*Nan balilik batang pudiang*

*Nan balingka tanah bato*

*Saketek indak dapek sumbiang*

*Sutan tarimo gano juo*

*Itulah sirih pinang kami, alah ka sanang hati sutan, pulang sambah pado sutan..*

Jawab rang mando pangka ka alek

*Lah sampai tu sutan.. mandanga parundiangan sutan*

*Sanang rasonyo dalam ati sajuk dalamkiro-kiro*

*Alah asah siang bak ari laah nyato tarang bak bulan, batanyo kini nangko*

*Lah bak papatah sutan juo, ditokok tonggak di tokok, di tokok lalu di tulakan*

*Baundang-undang kain suto*

*Rokok lah umpamo kami isok, sirih lah umpamo kami makan, rasonyo lah masak samparono*

*Batonyo kini nangko, kok adoh rahasio nan tasimpan atau ko barang nan talipek*

*Lah putuih sutan kambang, mandanga kami baritonyo*

*Sakian sambah pado sutan..*

Jawab alek 9

*Eee lah sampai tu sutan..*

*Dek ambo kato sapatah nan ambo nanti*

*Rundiang sabuah nan mbo tunggu, nyato lah gugu dari tampuak*

*Lah jaleh sakah dari dahan, insyaAllah ambo sampaian*

*Pihak di badan diri kami, mangko kami kamari, iyo tasuruh tasirayo*

*Dek mamak suku (...................) kapado mamak nan disiko, manapati kato nan dek sarei*

*Kato dek sarei kadi tapati kato undian kadi carei*

*Nan katangan kami kamarei kini ko*

*Mamanggia marapulai kapado sutan, sarato jo sumandan nyo dan pangiriangnyo*

*Salangkok ganok ee lah manuruik adat nan biaso nan bapakai*

*Sekian permohonan dari ambo*

*Pulang sambah pado sutan..*

Jawab rang mando pangka ka alek

*Alah sampai tu sutan, sapanjang parundiangan sutan*

*Taserak nak mbo pilih mbo pilih lalu mbo kampuangan*

*Kok anyuik nak mbo pinteh mbo pinteh sampai kamuaro, alah jaleh siang bak arei*

*Lah nayto tarang bak bulan, batonyo kini nangko, kalau di anik di anang-anang*

*Di ayun di kiro-kiro, di inok di piki panjang, pihak dek rundiang lai nan datang*

*Lamak manih santan tangguli gamak elok kacaknyo sadang raso talamun dalam aatu*

*Nan bak talempong elok buni, aluran adat nan salapan*

*Kok gandang tingkah batingkah, nan batatah baundang-undang*

*Bauki lakek di papan, di bari bapucuak rabuang, di papa rundiang nak nyo elok*

*Apo sababnyo dek baitu, biang nan balun katacabik*

*Gantiang nan balun ka putuih, dek kami adoh baduo jo batigo*

*Kami bao sipat mananti molah sutan*

*Sekian sambah pado sutan..*

Jawab memulangkan kato ka alek

*Alah sampai tu sutan..*

*Sapanjang permohonan sutan tadi nan taradok kapado kami*

*Lah kami bao kato baiyo, jalan bamolah, lah dapek kato jo mufakat*

*Bulek lah buliah di goloangan picak lah dapek di layangan*

*Pihak dek kami kini nangko, alah sauju salapeh salalah sakaja*

*Untuk manarimo permintak’an sutan, kami tarimo elok-elok, kami ganggam jo tapak tangan*

*Manuruik adat jo pusako, alah kasanang hati sutan..*

Jawab alek 10

*Alah sampai tu sutan..*

*Mandanga parundiangan sutan*

*Sanang rasonyo dalam ati sajuk di dalam kiro-kiro,kandak lah babari*

*Pintak alah balakuan, lah bak tagak bapayuang awan, lah bak mandi di anak sungai*

*Sajuk anggota katujuh nyo, lah basanang hati kami mamanggia marapulai mah sutan..*